MT Il-Ġurnal Uffiċjali tal-Unjoni Ewropea C 164/7

Opinjoni tal-Kumitat Ewropew tar-Reġjuni — Dokument ta’ riflessjoni dwar l-approfondiment tal-Unjoni Ekonomika u Monetarja sal-2025

(2018/C 164/02)

Relatur: Is-Sur Rouillon (FR/PSE), Sindku ta’ Coulaines Dokument ta’ referenza: Dokument ta’ Riflessjoni dwar l-Approfondiment tal-Unjoni Ekonomika u Monetarja COM(2017) 291 final

IL-KUMITAT EWROPEW TAR-REĠJUNI

1. jemmen li d- defiċit tal-konverġenza u l-koeżjoni fi ħdan l-Unjoni Ewropea u l-vulnerabbiltajiet ekonomiċi u bankarji, li għandhom impatt partikolari għall-awtoritajiet lokali u reġjonali b’mod partikolari fir-rigward taż-żieda fl-infiq soċjali minħabba l-kriżi u r-restrizzjoni tal-kapaċità tagħhom għall-investiment u għall-preservazzjoni ta’ livell sodisfaċenti ta’ kwalità tas-servizzi pubbliċi, jeħtieġu l-korrezzjoni rapida ħafna ta’ nuqqasijiet strutturali tal-Unjoni Ekonomika u Monetarja (UEM) qabel il-kriżi li jmiss;

2. jitlob, għalhekk, li jkun hemm qabża kwalitattiva, sabiex tittejjeb l-UEM, b’enfasi fuq it-tisħiħ tar-reżiljenza għall-iskossi ekonomiċi u soċjali u fuq l-appoġġ tal-konverġenza tal-ekonomiji li jieħu kont tar-rwol tal-awtoritajiet lokali u reġjonali. Ikun tajjeb li jkun hemm ħsieb dwar l-istadji futuri tal-UEM f’sekwenzi sal-2025 billi jidentifika l-miżuri li huma immedjatament fattibbli skont it-Trattati attwali u dawk li jeħtieġu tibdil fit-Trattati, l-ewwel nett it-traspożizzjoni tat-trattat fiskali fi dritt primarju;

3. barra minn hekk, jilqa’ b’sodisfazzjon il-fatt li d-dokument ta’ riflessjoni jidentifika l-Unjoni Ekonomika u Monetarja (UEM) bħala waħda mill-kwistjonijiet prijoritarji biex tingħata l-ħajja lid-dibattitu taċ-ċittadini dwar il-ġejjieni tal-Ewropa (1). 73 % taċ-ċittadini taż-żona tal-euro u 60 % ta’ dawk tal-UE huma favur l-UEM (2), dan l-appoġġ għall-wirt komuni li saret tirrappreżenta l-euro jmur id f’id ma’ domanda qawwija għal riforma taż-żona tal-euro (3) biex issir munita b’saħħitha u stabbli u biex tiġi stabbilita governanza effettiva demokratika tal-politika ekonomika u monetarja; Għalhekk, il-KtR jemmen li r-riforma tal-UEM għandha tkun waħda mill-kwistjonijiet prijoritarji tal-konvenzjonijiet demokratiċi li jistgħu jiġu sodisfati b’mod deċentralizzat fir-reġjuni u l-muniċipalitajiet Ewropej sa mill-2018 sabiex iċ-ċittadini jiġu involuti fil-proċess ta’ riforma tal-UE;

4. jiddispjaċih, madankollu li l-urġenza ekonomika u finanzjarja biex jiġu miġġielda n-nuqqasijiet oriġinali taż-żona tal-euro mhijiex rikonoxxuta b’mod suffiċjenti mid-dokument ta’ riflessjoni. Fil-fatt, in-nuqqas attwali ta’ tkabbir fl-UE jiddependi fuq l-appoġġ ċikliku provdut permezz tal-politika monetarja tal-Bank Ċentrali Ewropew (BĊE), li mill-2008 ’l hawn b’mod partikolari ppermetta li jitnaqqsu EUR 1 000 biljun mill-pagamenti ta’ interessi mogħtija mill-awtoritajiet pubbliċi u li f’ħafna Stati Membri jinżammu rati ta’ interess baxxi b’mod partikolari. Madankollu, l-awtoritajiet pubbliċi u l-atturi finanzjarji fiż-żona tal-euro jridu jħejju għal tnaqqis gradwali tal-politika monetarja mill-BĊE u żieda fir-rati fuq perjodu twil ta’ żmien. Fl-istess ħin, l-UE tinsab f’mument fejn huwa neċessarju li jiġi affermat mill-ġdid l-interess strateġiku taż-żona tal-euro, billi turi li hija għandha valur miżjud f’termini ekonomiċi;

5. jinnota li l-biċċa l-kbira tal-proposti konkreti mqajma fid-dokument ta’ riflessjoni jiffokaw fuq il-miżuri b’rabta mal-unjoni tas-swieq kapitali u l-unjoni bankarja li huma diġà mibdija, bħal pereżempju l-istabbiliment ta’ Skema Ewropea ta’ Assigurazzjoni tad-Depożiti (EDIS) li għaliha hemm it-tama li jintlaħaq ftehim qabel tmiem l-2019, biex tiġi implimentata sal-2025. Il-KtR jiddispjaċih li, għall-kuntrarju, il-kwistjonijiet relatati mal-UEM jinsabu fl-aħħar tad-dokument ta’ riflessjoni u li mhumiex ippreżentati ħlief bħala għażliet u mhux proposti konkreti li dwarhom il-Kummissjoni timpenja ruħha. B’konsegwenza, id-dokument ta’ riflessjoni jipprovdi biss ftit elementi ġodda meta mqabbel mar-rapport tal-erba’ Presidenti (Diċembru 2012) (4) u dak tal-Ħames Presidenti (Ġunju 2015) (5), kif ukoll bosta riżoluzzjonijiet tal-Parlament Ewropew, fosthom dik tas-16 ta’ Frar 2017 dwar kapaċità baġitarja għaż-żona tal-euro;

6. iqis bħala prijorità t-tisħiħ tat-tkabbir strutturali ta’ kull Stat Membru u li jiġi appoġġjat il-ħolqien tal-kundizzjonijiet għal konverġenza fi ħdan iż-żona tal-euro, biex b’hekk issir aktar reżiljenti għal xokkijiet ta’ kriżijiet finanzjarji futuri. Fil-fatt, għandu jiġi stabbilit li r-rati ta’ tkabbir tal-Istati Membri differenti ġeneralment laħqu konverġenza iżda li l-livelli ta’ dħul per capita tagħhom għadhom ivarjaw ħafna. Barra minn hekk, l-UE qed tbati minn nuqqas ta’ kompetittività f’ħafna setturi ekonomiċi, minn nuqqas ta’ domanda interna u investiment baxx kemm privat kif ukoll pubbliku. Fl-istess ħin, huwa inkwetanti l-fatt li, fl-aħħar mill-aħħar, l-ekonomija reali tidher li ftit tibbenefika mill-politika monetarja sal-punt li l-istokk tal-kapital produttiv huwa staġnat filwaqt li l-valuri finanzjarji u mmobiljari qed jiżdiedu b’mod sproporzjonat;

7. għaldaqstant jappoġġa strateġija ta’ konverġenza li, tikkomplementa l-politiki Ewropej diġà eżistenti biex issaħħaħ il-koeżjoni ekonomika, soċjali u territorjali, u tibni fuq il-proposti li ġejjin:

7.1. il-ħolqien ta’ kapaċità fiskali taż-żona tal-euro, inkluż perjodu ta’ żmien għat-tħejjija għas-sħubija fiż-żona tal-euro, biex jiġu pprovduti inċentivi favur il-konverġenza makroekonomika u soċjali u r-reżiljenza tagħha fil-kuntest tal-globalizzazzjoni. F’dan il-kuntest, il-KtR jenfasizza l-bżonn ta’ aktar attenzjoni lir-rwol tal-awtoritajiet lokali u reġjonali fil-qasam fiskali u josserva, f’dan ir-rigward, li ħafna minnhom diġà għandhom setgħat ta’ tassazzjoni. Għalhekk, il-proposti fil-livell tal-UE jirrispettaw dawn is-setgħat;

7.2. It-trasformazzjoni ta’ parti tal-Mekkaniżmu Ewropew ta’ Stabbiltà (MES) bħala strument Ewropew integrat mhux monetarju, taħt ir-responsabbiltà tal-istituzzjonijiet Ewropej u b’mandat definit b’mod ċar, li jkollu kapaċità ta’ għoti ta’ self u ta’ teħid ta’ self ta’ EUR 100 sa EUR 200 biljun biex ikunu permessi interventi fuq medda qasira u medja ta’ żmien f’każ ta’ kriżi finanzjarja f’daqqa u ta’ xokkijiet asimmetriċi;

7.3. l-istabbiliment ta’ kodiċi ta’ konverġenza kompluta minn skema ta’ inċentivi fir-rigward tar-riformi strutturali li l-ambitu tagħha jkun irid jiġi definit skont il-valur miżjud Ewropew tagħhom u li b’hekk tkun tista’ tiġi inkluża partikolarment il-konverġenza fiskali, il-miżuri relatati ma’ dinamizzazzjoni tas-suq tax-xogħol permezz tat-taħriġ, id-diġitalizzazzjoni u l-koeżjoni soċjali konsolidata, b’kont meħud b’mod partikolari tal-isfidi relatati mal-bidla demografika. Il-KtR jiġbed l-attenzjoni, f’dan il-kuntest, fuq il-fatt li l-assistenza teknika tista’ diġà tiġi appoġġata permezz tal-Programm ta’ Appoġġ għal Riformi Strutturali (SRSP);

8. itenni, f’dan il-kuntest, is-sejħa tiegħu: — li jiġi eskluż il-kofinanzjament nazzjonali, reġjonali jew lokali li jsir fil-qafas tal-Fondi Strutturali u ta’ Investiment Ewropej mill-mekkaniżmu ta’ kontabilità tal-PST, kif inhu diġà l-każ għall-kontribuzzjonijiet għall-Fond Ewropew għal Investimenti Strateġiċi; — li tiġi stabbilita tipoloġija fil-livell tal-UE għall-kwalità tal-investiment pubbliku fil-kontijiet tal-infiq pubbliku, skont l-effetti fit-tul tiegħu; — li ssir reviżjoni tal-metodoloġija għall-kalkolu tad-“defiċit strutturali” sabiex jitqiesu l-karatteristiċi intrinsiċi tal-ekonomiji nazzjonali u d-differenzi strutturali tal-infiq pubbliku; — li, fit-tabella ta’ valutazzjoni makroekonomika, jiġi inkluż indikatur relatat mar-rata tal-investiment;

9. jappella għal parteċipazzjoni demokratika u ġenwina tal-Parlament Ewropew u għal konsultazzjoni mal-KtR u mal-imsieħba soċjali qabel l-adozzjoni tar-rakkomandazzjonijiet speċifiċi għall-pajjiż tas-Semestru Ewropew, b’mod partikolari biex jiġi żgurat li r-rakkomandazzjonijiet speċifiċi għall-pajjiż ikunu konformi mal-prinċipju tas-sussidjarjetà u ma jitressqux abbażi ta’ żbilanċi makroekonomiċi potenzjali bbażati fuq ċifri nazzjonali biss u mingħajr ma titqies ir-rilevanza reġjonali u/jew lokali tagħhom;

10. jitlob li jissaħħaħ il-funzjonament demokratiku taż-żona tal-euro abbażi ta’ rwol imsaħħaħ tal-Parlament Ewropew u tal-parlamenti nazzjonali, b’mod partikolari fir-rigward tal-kontroll tal-MES u tal-espansjoni futura tagħha f’forma ta’ fond Ewropew. Madankollu, il-KtR jirrifjuta l-idea li jinħolqu strutturi parlamentari ġodda peress li l-Parlament Ewropew diġà jirrappreżenta l-Parlament taż-żona tal-euro sa fejn l-euro hija skont it-Trattati l-munita komuni tal-Unjoni Ewropea. Min-naħa l-oħra, eventwalment u jekk ikun il-każ fil-kuntest ta’ reviżjoni tat-Trattat dwar il-Funzjonament tal-Unjoni Ewropea (TFUE), il-proċeduri ta’ votazzjoni identiċi għall-Artikolu 138 tat-TFUE dwar il-Kunsill jistgħu jiġu żviluppati fi ħdan il-Parlament Ewropew biex jittieħed kont tal-fatt li l-Membri Ewropej jiġu eletti fi Stati li mhumiex membri taż-żona tal-euro;

11. jiddefendi l-fużjoni tal-funzjonijiet tal-President tal-Grupp tal-Euro u l-Kummissarju għall-Affarijiet Ekonomiċi u Monetarji bl-għan li jħaddnu l-interess ġenerali taż-żona tal-euro fi ħdan il-Grupp tal-Euro;

12. huwa favur il-ħtieġa li l-Grupp tal-Euro jkollu regoli operattivi formali li jippromovu t-trasparenza tiegħu;

13. jinsisti fuq il-fatt li l-UEM, skont il-pjan direzzjonali stabbilit mill-Kunsill Ewropew ta’ Diċembru 2012, għandha tkun ikkompletata fi ħdanha permezz ta’ pilastru soċjali ġenwin biex jiżdiedu l-impjieg u standards soċjali armonizzati f’livell ogħla mill-prijoritajiet makroekonomiċi (6);

14. jipproponi li jiżdied il-ħames prinċipju dwar il-kontribut għall-iżvilupp sostenibbli u l-implimentazzjoni tal-għanijiet tal-Konferenza ta’ Pariġi dwar il-klima mal-erba’ prinċipji gwida proposti mill-Kummissjoni biex tiġi approfondita l-UEM;

15. barra minn hekk itenni l-konvinzjoni tiegħu li d-daqs tal-baġit attwali tal-UE, li jirrappreżenta biss 1 % tal-PDG, mhuwiex biżżejjed biex ikollu impatt makroekonomiku antiċikliku fil-livell tal-UE. Madankollu, il-KtR jenfasizza li, minkejja d-daqs relattvament moderat tagħhom (0,37 % tad-Dħul Nazzjonali Gross (DNG) tal-UE) il-Fondi Strutturali u ta’ Investiment Ewropej (Fondi SIE) jibqgħu lieva importanti għall-istimolu tal-investiment lokali u jikkontribwixxu sabiex jingħaqdu l-ekonomiji tas-27 Stat Membru futuri tal-UE. Għaldaqstant, jitlob li l-politika ta’ koeżjoni wara l-2020 jkollha riżorsi suffiċjenti ta’ mill-inqas terz tal-baġit futur tal-UE;

16. jisħaq fuq il-bżonn li jiġi komplut il-qafas finanzjarju li jmiss tal-Unjoni, għall-perjodu mill-2021 ’il quddiem, permezz ta’ tipi ġodda ta’ riżorsi proprji (7). L-għan ta’ din il-proposta għandu jkun li ntejbu l-governanza demokratika u l-leġibilità tal-baġit tal-UE kif ukoll li tiżdied l-effettività tal-ġestjoni baġitarja. Ir-riżorsi proprji ġodda jistgħu, b’mod partikolari, jistrieħu fuq taxxa fuq id-dħul tal-kumpaniji tal-UE permezz ta’ Bażi Komuni Konsolidata tat-Taxxa Korporattiva (BKKTK) u taxxa Ewropea tal-profitti u/jew fuq il-fatturat tas-settur tal-ekonomija diġitali, taxxa fuq it-transazzjonijiet finanzjarji u taxxa fuq il-karbonju li tħeġġeġ it-tnaqqis fl-emissjonijiet tas-CO2 li fir-rigward tagħhom il-Kummissjoni għandha, fi tkomplija mal-komunikazzjoni tagħha tal-21 ta’ Settembru 2017, tagħmel il-proposti sar-rebbiegħa 2018;

17. jopponi l-fatt li l-kapaċità fiskali għaż-żona tal-euro tieħu l-forma ta’ linja baġitarja taż-żona tal-euro fi ħdan il-baġit tal-UE sakemm il-limitu massimu tar-riżorsi proprji jibqa’ ffissat għal 1,23 % tal-dħul nazzjonali gross tal-UE. Fil-fatt, l-integrazzjoni tal-kapaċità fiskali taż-żona tal-euro fi ħdan il-baġit tal-Unjoni tkun tfisser li din ser tammonta għal massimu ta’ anqas minn EUR 30 biljun fis-sena, li jidher pjuttost insuffiċjenti biex jiġu sodisfatti l-funzjonijiet previsti mill-Kummissjoni, jiġifieri: 1) li tingħata għajnuna lir-riformi strutturali; 2) tiġi eżerċitata funzjoni ta’ stabbilizzazzjoni; 3) jiġi kostitwit mekkaniżmu ta’ appoġġ, jew “backstop”, għall-Unjoni bankarja u 4) isservi bħala strument ta’ għajnuna ta’ qabel l-adeżjoni għall-Istati Membri li ma jużawx il-euro. Barra minn hekk, ix-xenarju tal-integrazzjoni tal-kapaċità fiskali fi ħdan il-baġit tal-Unjoni Ewropea jħalli r-riskju ta’ effett ta’ esklużjoni mekkanika (“crowding out”) fuq il-finanzjament ta’ politiki tal-Unjoni, bħalma huma l-Fondi SIE;

18. iqis li prerekwiżit għall-introduzzjoni ta’ strumenti ta’ konverġenza bl-għan tal-adeżjoni tal-Istati taż-żona tal-euro jeħtieġ kjarifika dwar l-ambitu tagħhom fir-rigward tal-Fondi SIE, u b’mod partikolari mill-Fond ta’ Koeżjoni (8);

19. jinnota li d-dokument ta’ riflessjoni jqajjem il-possibbiltà li tissaħħaħ ir-rabta bejn ir-riformi strutturali u l-baġit tal-UE, jew permezz ta’ fond apposta biex jinkoraġġixxi lill-Istati Membri jwettqu r-riformi, jew billi jorbtu l-iżborżament tal-fondi strutturali u ta’ investiment (b’mod sħiħ jew parzjali) mal-progress fl-implimentazzjoni ta’ riformi konkreti biex titrawwem il-konverġenza. L-implimentazzjoni tar-riformi ser tiġi sorveljata fil-qafas tas-Semestru Ewropew. F’dan il-kuntest, il-KtR ifakkar fl-oppożizzjoni kostanti tiegħu għal kwalunkwe forma ta’ kundizzjonalità makroekonomika li tuża l-Fondi SIE bħala strument ta’ deterrent jew kastig. Il-KtR huwa mħasseb ukoll dwar il-fatt li fil-proċess tas-Semestru Ewropew, it-tnaqqis tad-defiċit pubbliku nazzjonali jingħata iktar importanza biex jiġi kkontrollat jew jitnaqqas il-proporzjon ta’ dejn/PDG għoli li l-miżuri jimmiraw għalih biex jiżdied it-tkabbir. Fl-aħħar nett, il-KtR jiddispjaċih li l-parteċipazzjoni tal-awtoritajiet lokali u reġjonali fit-tmexxija tas-Semestru Ewropew għadha mhix sodisfaċenti, minkejja li aktar minn tliet kwarti tar-rakkomandazzjonijiet speċifiċi għall-pajjiżi għall-2017 huma marbuta mat-territorji filwaqt li l-implimentazzjoni tagħhom hija bbażata fuq livelli sottonazzjonali tal-gvern;

20. jikkunsidra li l-ftehim tal-Kunsill ta’ Frar 2016 dwar applikazzjoni flessibbli tal-PST għandu jiġi kkonfermat ukoll fil-liġi primarja tal-UE. Il-KtR ifakkar f’dan il-kuntest it-talbiet tiegħu biex l-investimenti pubbliċi tal-awtoritajiet lokali u reġjonali ma jkunux parti mid-defiċit strutturali biex jintlaħaq l-objettiv għall-perijodu medju (MTO), definit fil-PST u l-Patt Fiskali u biex ma jitqisux il-kofinanzjamenti mill-Fondi SIE mill-Istati Membri u l-awtoritajiet lokali u reġjonali minn fost l-infiq strutturali pubbliku. Fil-fatt, tali kofinanzjament huma, skont id-definizzjoni, investimenti ta’ interess ġenerali Ewropew u joħolqu effett ta’ lieva fuq it-tkabbir ekonomiku (9);

21. jenfasizza l-importanza li tiġi kkompletata l-Unjoni Bankarja sabiex jiġi żviluppat approċċ ikkoordinat Ewropew fuq is-self mhux produttiv (10) li kien jammonta għal madwar EUR 1 000 biljun fi tmiem l-2016, li jirrappreżenta madwar 6,7 % tal-PDG tal-UE u 5,1 % tat-total tas-self tal-banek u li għalih hemm diskrepanzi kbar fi ħdan l-UE b’perċentwali ta’ bejn 1 % u 46 % u b’varjazzjoni wiesgħa skont is-setturi ekonomiċi. Il-KtR għaldaqstant jindika l-appoġġ tiegħu għall-pjan ta’ azzjoni approvat mill-Kunsill fil-11 ta’ Lulju 2017 li jimmira biex issolvi l-kwistjoni ta’ self mhux produttiv tas-settur bankarju b’għadd ta’ inizjattivi dwar is-superviżjoni bankarja, ir-riforma tal-oqfsa ta’ insolvenza u għall-irkupru ta’ djun, l-iżvilupp ta’ swieq ta’ self mhux produttiv u r-ristrutturar tas-settur bankarju;

22. jibqa’ dubjuż dwar il-proposta li jinħolqu prodotti finanzjarji titolizzati li jistgħu jinħarġu minn entità kummerċjali jew istituzzjoni li tixtri portafoll ta’ bonds sovrani taż-żona tal-euro u toħroġ il-bonds tagħha stess b’dan il-portafoll [sovereign bond-backed securities (SBBS)] komparabbli ma’ bonds tat-Teżor Amerikan. Ċertament, tali bonds jippermettu li tinkiser ir-rabta bejn il-banek u s-sovrani u li l-bonds sovrani ma jiġux privileġġjati, filwaqt li tiġi evitata kull mutwalizzazzjoni tad-dejn u l-periklu morali. Fl-istess ħin, din it-teknika ta’ titolizzazzjoni tippermetti lill-banek li jxerrdu r-riskji finanzjarji lill-atturi finanzjarji mhux regolati. Barra minn hekk, l-SBBS jirriskjaw li jżidu d-differenzjali tar-rata tal-imgħax bejn il-bonds tal-gvern (spread) fi żminijiet ta’ stress ekonomiku;

Brussell, it-30 ta’ Novembru 2017. Il-President tal-Kumitat Ewropew tar-Reġjuni Karl-Heinz LAMBERTZ

(1) Bħala riżultat ta’ Riżoluzzjoni tal-KtR dwar “Il-White Paper tal-Kummissjoni Ewropea dwar il-ġejjieni tal-Ewropa – Riflessjonijiet u xenarji għall-UE27 sal-2025” adottata fit-12 ta’ Mejju 2017, il-KtR nieda konsultazzjoni dwar il-proċess ta’ riflessjoni u nissel il-konklużjonijiet ta’ din il-konsultazzjoni permezz ta’ opinjoni li ser tiġi adottat sa nofs l-2018.

(2) Ara p. 34 u 35 tal-aħħar Ewrobarometru Standard 87, ħarifa tal-2017.

(3) Ara eupinions #2016/4: “A European Finance Minister with Budget Autonomy? Need for reforms of the Eurozone and their potential, given public opinion in Europe”, Bertelsmann Stiftung.

(4) http://www2.consilium.europa.eu/media/26310/132525.pdf.

(5) http://www.consilium.europa.eu/fr/policies/emu-report-2015/.

(6) Ara l-Opinjoni tal-KtR dwar il-Komunikazzjoni mill-Kummissjoni dwar “It-tisħiħ tad-dimensjoni soċjali tal-UEM”, COM(2013) 690, relatur: is-Sur Jean-Louis Destans (FR/PSE), adottata fil-31 ta’ Jannar 2014, ECOS-V-050. Il-KtR ser jadotta wkoll fil-11 jew fit-12 ta’ Ottubru 2017 opinjoni mħejjija mis-Sur Mauro D’Attis (IT/PPE) dwar il-“Proposta ta’ tħabbir interistituzzjonali dwar il-Pilastru Ewropew tad-Drittijiet Soċjali u dokument ta’ diskussjoni dwar id-dimensjoni soċjali tal-Ewropa”, SEDEC-VI/027.

(7) Ara l-paragrafu 35 tal-opinjoni tas-7 ta’ Frar 2017 tas-Sur Carl Fredrik GRAF (SE/PPE) dwar “Il-kapaċità fiskali u l-istabbilizzaturi awtomatiċi fl-Unjoni Ekonomika u Monetarja”.

(8) Ara l-paragrafu 35 tal-opinjoni tas-7 ta’ Frar 2017 tas-Sur Carl Fredrik GRAF (SE/PPE) dwar “Il-kapaċità fiskali u l-istabbilizzaturi awtomatiċi fl-Unjoni Ekonomika u Monetarja”.

(9) Ara l-paragrafi 52 u 54 tal-Opinjoni tat-8 ta’ Frar 2017 ta’ Markku Markkula (FI/PPE) dwar It-tnaqqis tad-distakk fl-investiment: kif għandhom jiġu indirizzati l-isfidi?”

(10) NPLs huma self bankarju li huwa soġġett għal ħlas lura tard jew improbabbli li jitħallas lura mingħajr il-ħtieġa ta’ bejgħ ta’ kollateral. Il-persistenza ta’ livelli għolja ta’ self improduttiv hija problematika, peress li dawn jikkostitwixxu ostaklu tal-profitabbiltà tal-banek minħabba spejjeż amministrattivi u spejjeż ta’ finanzjament ogħla għall-banek. Il-ħtiġijiet ta’ proviżjonament jnaqqsu l-fondi proprji tal-banek u dan is-self jirrappreżenta riskju għas-sostenibbiltà tal-banek b’livelli għolja ta’ self mhux produttiv.